Բայց միևնույն ժամանակ ուզում եմ ասել, որ մենք ունենք նախկինում բանակցված մի փաթեթ՝ ներառյալ Խոր և համապարփակ ազատ առևտրի համաձայնագիրը, և դրանից հետո վերջին շրջանում ունեցանք ակտիվ մասնագիտական քննարկումներ, որոնց նպատակն էր պարզել, թե Հայաստանի՝ ԵԱՏՄ-ին անդամակցությունից հետո ինչն է հնարավոր ներառել նոր փաթեթում, ինչը հնարավոր չէ ներառել հին բանակցած փաթեթից։ Սա միմյանց հետ քննարկման բավական ծավալուն և ամբողջական աշխատանք է։ Ես կարծում եմ, որ մենք բավական լավ հիմքեր ունենք, որ բանակցային գործընթացը հնարավորինս արագ առաջ գնա։ Ժամկետներ ուղղակիորեն նշելը, կարծում եմ, շատ արհեստական կլինի, և չէի առաջարկի սևեռվել որոշակի ժամկետ ֆիքսելու վրա։